KIRJALLINEN KYSYMYS E-3404/00 esittäjä(t): Cristiana Muscardini (UEN) ja Gianfranco Fini (UEN) komissiolle. Rasismin ja muukalaisvihan torjuminen Saksassa.



Virallinen lehti nro 151 E , 22/05/2001 s. 0159 - 0159



KIRJALLINEN KYSYMYS E-3404/00 esittäjä(t): Cristiana Muscardini (UEN) ja Gianfranco Fini (UEN) komissiolle (7. marraskuuta 2000) Aihe: Rasismin ja muukalaisvihan torjuminen Saksassa Ihmisoikeuksien turvaaminen on rasismin, eristämisen, suvaitsemattomuuden ja muukalaisvihan torjumisen ohella Euroopan unionin tärkeimpiä tehtäviä. Ihmisoikeuksien turvaamisen periaatetta rikotaan nykyisin Saksassa, missä viranomaiset loukkaavat maahan siirtolaisiksi muuttaneiden Italian kansalaisten oikeuksia varsinkin eteläisissä osavaltioissa. Viranomaiset tekevät jatkuvasti vääriä tulkintoja yhteisön normien sisällöstä, määräävät järjestelmällisesti karkotuksia ja jopa epäävät oleskeluoikeuden. Komissio on käynnistänyt rikkomusmenettelyn Saksaa vastaan vakavien oleskelu- ja liikkumisvapauden soveltamisen virheiden vuoksi. Miten komissio aikoo menetellä varmistaakseen, että Saksassa asuvien ja työskentelevien Italian kansalaisten oikeuksia kunnioitetaan? Anna Diamantopoulou komission puolesta antama yhteinen vastaus kirjallisiin kysymyksiin E-3404/00, E-3405/00, E-3406/00 ja E-3408/00 (22. joulukuuta 2000) Komissio ei ole tietoinen kyseisestä sisilialaisen perheen tilanteesta, joka on pääpiirteissään kuvattu arvoisien parlamentin jäsenten kysymyksissä. Jos arvoisat parlamentin jäsenet voisivat toimittaa komissiolle yksityiskohtaisia tietoja tapauksesta, komission olisi mahdollista tutkia sitä tarkemmin. Komissio viittaa vastaukseen, jonka se on antanut Sebastiano Musumecin kirjalliseen kysymykseen P-3394/00(1) ja jossa on selvitys oleskelulupien uusimisen ja peruuttamisen alalla sovellettavasta yhteisön lainsäädännöstä sekä asiaa koskevasta kirjeenvaihdosta, jota on käyty komission ja Saksan viranomaisten välillä. Saksan viranomaiset ovat vastanneet kirjeeseen, joka mainitaan kirjalliseen kysymykseen P-3394/00 annetussa vastauksessa, ja vakuuttaneet komissiolle, että ne ovat kirjoittaneet asiasta osavaltioiden viranomaisille, jotka ovat puolestaan tiedottaneet asiasta omille ulkomaalaisasioista vastaaville viranomaisilleen. Komissio on käynnistänyt rikkomusmenettelyn Saksaa vastaan tätä aihe-aluetta sivuavassa tapauksessa, joka koskee Italian kansalaisten karkoittamista Saksasta yleisen järjestyksen rikkomisen perusteella. Komissiolla ei ole rikkomusmenettelyn käynnistämisen lisäksi valtuuksia toteuttaa muita toimenpiteitä vaatiakseen jäsenvaltiota noudattamaan yhteisön lainsäädäntöä. Ei ole erityisiä seuraamuksia työntekijöiden vapaata liikkumista koskevien sääntöjen rikkomistapauksia varten; niissä voidaan soveltaa ainoastaan seuraamuksia, joita yleensä sovelletaan tapauksiin, joissa on rikottu yhteisön lainsäädäntöä. Euroopan unionin kansalaiset, jotka ovat työttöminä itsestään riippumattomasta syystä, ovat oikeutettuja sosiaalitukeen, eikä heitä saa sillä perusteella karkottaa jonkin jäsenvaltion alueelta. Työntekijöiden vapaata liikkumista koskeva oikeus on yhteisön lainsäädännön mukainen perusoikeus. Jokainen kansalainen, joka katsoo, että hänen oikeuttaan vapaaseen liikkumiseen on rikottu, voi esittää valituksen komissiolle tai vetoomuksen parlamentille. Hän voi myös antaa asian kansallisen tuomioistuimen käsiteltäväksi vetoamalla siihen, että kansalliset viranomaiset ovat rikkoneet hänen oikeuksiaan, jotka perustuvat yhteisön lainsäädäntöön, ja siihen, että viranomaisten kuuluu suorittaa hänelle korvaus(2). Komissio lähettää suoraan arvoisille parlamentin jäsenille ja parlamentin pääsihteeristölle kertomuksensa syrjinnän torjuntaa koskevista jäsenvaltioiden säännöksistä; kertomus sisältää tietoja Saksan toteuttamista toimenpiteistä, joiden avulla tähdätään rasismin, suvaitsemattomuuden ja muukalaisvihan torjuntaan. (1) EYVL C 136 E, 8.5.2001, s. 229. (2) Ks. asiat C-9/90, Francovich (Kok. 1991, s. 5357) ja C-48/93, Brasserie du Pêcheur (Kok. 1996, s. 1029).